স্থানীয় বাসিন্দারা জানায়, গত ২৩ জুন দাগনভূঞার ৬টি ইউনিয়নে নির্বাচন অনুষ্ঠিত হয়। এর মধ্যে রাজাপুর ইউনিয়নের ৫টি কেন্দ্রে ব্যাপক কারচুপির ও অনিয়ময়ের অভিযোগে নির্বাচন কমিশনে লিখিত অভিযোগ দায়ের করে পরাজিত প্রার্থীরা। অভিযোগ তদন্তে গত সোমবার দাগনভূঞা উপজেলা নির্বাচন অফিসে  একটি তদন্ত দল স্থানীয় চেয়ারম্যান, মেম্বার, ও নির্বাচনী দায়িত্ব পালনকারী প্রিজাইডিং অফিসারসহ সংশ্লিষ্টদের সাক্ষাৎকার নেন। ওই কমিটির কাছে নির্বাচনে অনিয়ম নিয়ে স্থানীয় বাসিন্দা ও প্রত্যক্ষদর্শী জহিরুল ইসলাম (৩৫) স্বাক্ষ্য দিয়ে দাগনভূঞা বাজারে আসলে সন্ত্রাসীরা মদিনা হোটেলের সামনে তাকে বেদম প্রহার করে। স্থানীয় জনতা তাকে উদ্ধার করে ফেনী সদর হাসপাতালে ভর্তি করে। তার অবস্থা আশঙ্কাজনক বলে জানা গেছে। এ ঘটনার প্রতিবাদে রাজাপুর ইউনিয়নের কোরেশমুন্সী বাজার, কামার পুকুরিয়া ও রামচন্দ্রপুর গ্রামে উত্তেজনা বিরাজ করছে। যেকোনো  মুহূর্তে রক্তক্ষয়ী সংঘর্ষের ঘটনা ঘটতে পারে বলে এলাকাবাসী জানিয়েছে।  চেয়ারম্যান প্রার্থী ও যুবলীগ নেতা মো. শাহজাহান জানান, উপজেলা ভাইস চেয়ারম্যান জয়নাল আবেদীন মামুন ও তার ভাই লিটনের অত্যাচারে ও ক্ষমতা অপব্যবহারে রাজাপুরের মানুষ অতিষ্ঠ। তাদের হাতে এলাকার মানুষ জিম্মি হয়ে পড়েছে বলেও অভিযোগ করেন মো. শাহজাহান। তিনি বলেন, ক্ষমতার দাপটে ভোট কেন্দ্রে ফলাফল ঘোষণা না করে উপজেলায় ভোটের বাক্স নিয়ে গিয়ে ফলাফল পাল্টে দেয়া হয়। বিজয়ী হিসেবে ঘোষণা করা হয় তাদের পছন্দের প্রার্থী আনোয়ার উল্লাহ ভূঞাকে। এ অনিয়ম রাজাপুরের  মানুষ কখনই মেনে নেবে না জানিয়ে তিনি বলেন, আইনগতভাবে ঘোষিত ফলাফল বাতিলে আইনি উদ্যোগ নেয়া হবে।  অপর প্রার্থী (বিএনপি সমর্থিত) মিজানুর রহমান জানান, ভাইস চেয়ারম্যান জয়নাল আবেদীন মামুন ক্ষমতার দাপট দেখিয়ে ও প্রভাব বিস্তার করে তার বিজয় ছিনিয়ে নিয়েছে। অবিলম্বে নির্বাচন বাতিল করে পুনর্নির্বাচনের দাবি জানান তিনি।  বর্তমান চেয়ারম্যান হাজী রফিকুল ইসলাম জানান, তিনি গত সোমবার নির্বাচন কমিশনে সাক্ষ্য দিয়ে ফেরার পথে জহিরুল ইসলাম নামে একজন সাক্ষীকে বেদম প্রহারের ঘটনা শুনেছেন। এ ঘটনা রাজাপুর ইউনিয়নে উত্তেজনা ও  বিশৃঙ্খলা দেখা দিয়েছে। যে কোন মূহুর্তে আইনশৃঙ্খলা অবনতি ঘটতে পারে। এদিকে উপজেলা মহিলা-ভাইস চেয়ারম্যান জাহানারা বেগম রাজাপুর ইউনিয়নে ভোট কারচুপি ও অনিয়মের ঘটনার সুষ্টু ও নিরপেক্ষ তদন্ত দাবি করেছেন এবং সন্ত্রাসী হামলার নিন্দা জানিয়েছেন।  উপজেলা ভাইস-চেয়ারম্যান জয়নাল আবেদীন মামুন জানান, জহিরুল ইসলাম আহত হওয়ার ঘটনা শুনেছেন। আহত জহিরুলকে ফেনী সদর হাসপাতালে ভর্তি করা হয়েছে বলেও জানান তিনি। তবে এ ঘটনায় তার সম্পৃক্ততার অভিযোগ নাকচ করে দেন জয়নাল আবেদীন মামুন। জহিরুলকে মারধরের ঘটনায় এলাকায় কিছুটা উত্তেজনা রয়েছে বলে  স্বীকার করেন তিনি। তবে ওই ঘটনার প্রতিবাদে এলাকায় ঘেরাও কিংবা বিক্ষোভের কোনো খবর জানা নেই বলেও জানান জয়নাল আবেদীন মামুন।  কোরেশমুন্সী পুলিশ ফাঁড়ির ইনচার্জ মজিবুর রহমান জানান, সন্ত্রাসী হামলার ঘটনা শুনেছেন কিন্তু কেউ লিখিত অভিযোগ দেয়নি। সকালে ফোনে কোরেশমুন্সী বাজারে দুই পক্ষের মধ্যে উত্তেজনার খবর শুনেছেন। পরে নেতা পর্যায়ে সমঝোতায় পরিস্থিতি শান্ত হয়।  উপজেলা রিটার্নিং অফিসার জাহিদ হোসেন জানান, রাজাপুর ইউনিয়নে নির্বাচনে কারচুপির ও অনিয়মের লিখিত অভিযোগের প্রেক্ষিতে জেলা নির্বাচন অফিসার সাহেদুন নবী  নেতৃত্বে একটি তদন্ত দল সোমবার সকাল থেকে বিকেল পর্যন্ত ১১ চেয়ারম্যান প্রার্থী, ১৫ মেম্বার ও ৯ মহিলা মেম্বার প্রার্থীসহ গোলযোগপূর্ণ ৫ কেন্দ্রের প্রিজাইডিং অফিসারদের সাক্ষাৎকার নিয়েছেন। পরে সরেজমিনে ঘটনাস্থল পরিদর্শন করে তদন্ত কমিটি। তদন্ত চলাকালীন সময়ে সাক্ষীকে মারধরের ঘটনা অন্যদের কাছে শুনেছেন বলে জানান তিনি। এ রিপোর্ট লেখা পর্যন্ত তদন্ত কমিটির প্রতিবেদনের ফলাফল পাওয়া যায়নি।-নোয়াখালীনিউজ/দাগনভুঞা/১২জুলাই/১৯২১শ